Egpaar vasgebind, aangerand in plaasaanval; boer in hospitaalArgieffoto: Lorraine Claasen ŉ 52-jarige beesboer van Reivilo in Noordwes is Woensdag in die hospitaal opgeneem nadat hy en sy 46-jarige vrou in die vroeë oggendure deur ŉ groep van minstens sewe aanvallers oorval, aangerand en beroof is. Lt.kol. Adéle Myburgh, woordvoerder van die polisie, sê die voorval het glo Woensdag net ná 02:00 plaasgevind. Myburgh sê die groep, volgens haar tussen sewe en agt verdagtes, het gedwonge toegang tot die egpaar se huis verkry en hulle oorval terwyl hulle lê en slaap het. “Die verdagtes het die egpaar vasgebind en hulle toe aangerand,” sê sy. “Die verloop van die gebeure is nie in dié stadium duidelik nie, maar die polisie kan wel bevestig dat dit ŉ ernstige voorval was.” Sy sê een van die verdagtes het die 52-jarige man, glo ŉ bekende beesteler van die omgewing, met ŉ skerp voorwerp in die bors gesteek voordat hulle die egpaar se huis geplunder het. “Die polisie het nog nie kontak met die slagoffers gehad nie. Ons kan daarom nog nie bevestig presies hoeveel keer hy in die bors gesteek is nie, maar hy is baie ernstig beseer in die voorval.” Volgens Myburgh het die verdagtes vuurwapens, selfone en die boer se Ford Ranger-bakkie gesteel. Die groep het met die gesteelde bakkie van die toneel gevlug. Sy sê die egpaar het met behulp van ŉ satelliettelefoon hul bure na die toneel ontbied. Volgens Myburgh het die bure die polisie ontbied en met die egpaar na die hospitaal gejaag. “Die 46-jarige vrou het skaaf- en skuurplekke van hoe die verdagtes haar rondgeruk en -gepluk het. Sy is buite gevaar. Die 52-jarige man se lewe is ook nie in gevaar nie, maar hy is baie ernstig beseer. Meer inligting is nie nou bekend nie.” Die polisie was teen Woensdag 12:00 steeds op die egpaar se plaas op soek na leidrade. Niemand is nog in verband met die voorval in hegtenis geneem nie. Die boer se bakkie is vroeër Woensdag langs die N14 gevind. Die slagoffers se name word weerhou totdat al hul naasbestaandes van die voorval ingelig is.